ตลท.ปลด SP หลักทรัพย์ TNPF หลังแจงข้อมูลเงินลงทุนในอสังหาฯครบถ้วน
ตลท.ปลด SP หลักทรัพย์ TNPF ตั้งแต่รอบเช้าวันนี้ (13 พ.ค.) หลังแจงข้อมูลเงินลงทุนในอสังหาฯครบถ้วน
13 พ.ค. 2559

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ปลดเครื่องหมาย SP (Suspension) หลักทรัพย์ กองทุนรวมอสังหาริมทรัพย์และสิทธิการเช่าตรีนิตี้หรือ TNPF และอนุญาตให้ซื้อขายได้ตั้งแต่วันที่ 13 พฤษภาคม 2559 เป็นต้นไป เนื่องจาก TNPF ได้เปิดเผยสารสนเทศสำคัญเกี่ยวกับมูลค่าเงินลงทุนในอสังหาริมทรัพย์ดังกล่าวแล้ว
อนึ่งก่อนหน้านี้ ตลท.ได้สั่งห้ามการซื้อหรือขายหลักทรัพย์ของ TNPF ตั้งแต่วันที่ 3 พฤษภาคม 2559 เป็นต้นมา เนื่องจากผู้สอบบัญชีไม่แสดงความเห็นต่องบการเงินประจำปี 2558 และอยู่ระหว่างรอคำชี้แจงจาก TNPF เกี่ยวกับมูลค่าเงินลงทุนในอสังหาริมทรัพย์ซึ่งเป็นทรัพย์สินหลักของ TNPF กรณีผู้สอบบัญชีไม่สามารถตรวจสอบให้ได้หลักฐานที่เหมาะสมอย่างเพียงพอของเงินลงทุนในอสังหาริมทรัพย์จากการที่ TNPF มีข้อพิพาทกับผู้เช่า และผู้เช่ายังไม่ส่งมอบทรัพย์สินที่เช่าคืนแก่ TNPF ซึ่งข้อมูลดังกล่าวเป็นสารสนเทศสำคัญที่อาจส่งผลกระทบต่อการตัดสินใจลงทุนของผู้ลงทุนในหลักทรัพย์ TNPF 